Sportivele din România au impresionat la ediția din acest an a turneului de la Roma. Sorana Cîrstea și Irina Begu joacă în optimile de finală ale competiției de la Foro Italico. Cele două întâlnesc două finaliste de Grand Slam. Cine sunt adversarele româncelor.
Simona Halep a cucerit trofeul la Roma în 2020 și a reușit să se califice în două alte finale și în două semifinale. Acum, Sorana Cîrstea și Irina Begu s-au calificat în optimi, unde vor da peste două adversare de top.
Sorana Cîrstea a eliminat-o în turul anterior pe campioana de la Wimbledon și numprul șase mondial, Marketa Vondrousova, și a bifat cea mai bună performanță din carieră la Foro Italico. După ce a trecut printr-o accidentare gravă care a ținut-o în afara terenului timp de șapte luni, Irina Begu este într-o formă foarte bună și s-a califcat în optimi după ce a învins-o pe Elise Mertens, numărul 27 WTA.
Pentru calificarea în sferturile de finală de la Roma, turneu dotat cu premii totale de 4.791.105 euro, cele două românce vor da peste adversare de top. Sorana Cîrstea se va duela cu americanca Madison Keys, pe care a învins-o în ambele întâlniri directe de până acum. Una dintre confruntări a avut loc pe zgură, la Madrid, în 2019.
”Madison Keys o are în față pe Sorana Cîrstea, jucătoare care tocmai a bifat al 3-lea succes la o tenismenă de top 10 WTA în 2024, după ce a trecut de Marketa Vondrousova.
În ciuda diferenței din clasament, Keys este în dezavantaj când se confruntă cu românca, aceasta nepierzând vreuna din cele două dispute directe jucate” notează siteul oficial al WTA.
Învingătoarea din această optime o va întâlni în sferturi pe câștigătoarea duelului dintre Swiatek – Kerber.
Irina Begu se va înfrunta în optimi cu Danielle Collins, după ce aceasta a învins-o pe Caroline Garcia. Singurul meci direct dintre cele două a fost câştigat de americancă, în 2018, în primul tur la Miami, cu 6-1, 6-1.
„Collins continuă să aibă activat „modul distrugere”, câștigând 17 din ultimele 18 partide. Singurul ei eșec recent a venit în fața locului doi mondial, Aryna Sabalenka, după o luptă remarcabilă, de 3 seturi, la Madrid.
Acum, în fața americancei stă Irina Begu, fostă semifinalistă la Roma în 2016. Românca a jucat mereu cel mai bun tenis al său pe zgură. Victoria ei cu 6-2, 6-0 în fața lui Elise Mertens, cap de serie 27, a fost un rezultat care a ridicat multe capete”, mai notează sursa citată.
În sferturi, învingătoarea acestui meci va evolua contra câștigătoarei duelului Sakkari-Azarenka.